ຊາວຢູເຄຣນ ປະທ້ວງ ຮ່າງກົດໝາຍ ຈະໃຊ້ ພາສາຣັດເຊຍ ເປັນພາສາກາງ
ພວກປະທ້ວງຫລາຍຮ້ອຍຄົນ ປະທະກັບຕໍາຫລວດ ຢູ່ນະຄອນຫລວງ Kiev ຂອງຢູເຄຣນ ຄັດຄ້ານຮ່າງກົດໝາຍ ທີ່ເຮັດໃຫ້ພາສາຣັດເຊຍ ເປັນພາສາກາງ.
ພວກປະທ້ວງຫລາຍຮ້ອຍຄົນ ໄດ້ປະທະກັບຕໍາຫລວດຢູ່ໃນນະຄອນຫລວງກຽບຂອງ ຢູເຄຣນ ລຸນຫລັງທີ່ລັດຖະສະພາຂອງປະເທດນັ້ນ ໄດ້ຮັບຮອງເອົາຮ່າງກົດໝາຍທີ່ເຮັດ ໃຫ້ພາສາຣັດເຊຍ ເປັນພາສາກາງທີ່ໃຊ້ຢູ່ໃນໂຮງຮຽນ ແລະສະຖາບັນຕ່າງໆ ຂອງລັດ ຖະບານ ການປະທະກັນໃນວັນພຸດວານນີ້ ແມ່ນເກີດຂຶ້ນຢູ່ນອກໂຮງການລັດຖະບານ ແຫ່ງນຶ່ງ ຢູ່ໃຈກາງນະຄອນກຽບ ຊຶ່ງເປັນບ່ອນທີ່ປະທານາທິບໍດີ Viktor Yanukovich ຄາດໝາຍ ຈະຈັດກອງປະຊຸມຖະແຫຼງຂ່າວ ຮ່າງກົດໝາຍດັ່ງກ່າວ ທີ່ປະທານາທິບໍດີຈະຕ້ອງໄດ້ເຊັນ ກ່ອນຈະກາຍເປັນ ກົດໝາຍ ໄດ້ ມີການຮັບຮອງໃນວັນອັງຄານທີ່ຜ່ານມາລຸນຫລັງທີ່ໄດ້ດຳເນີນການຜ່ານລັດຖະສະພາຢ່າງ ຮີບດ່ວນ ຫລັງຈາກໄດ້ມີການສະເໜີ ທີ່ບໍ່ຄາດຝັນ ໂດຍບັນດາສະມາຊິກສະພາທີ່ສະໜັບ ສະໜູນທ່ານ Yanukovich ຫລັງຈາກນັ້ນ ໂຄສົກປະຈໍາລັດຖະສະພາ ທ່ານ Volodymyr Lytvyn ໄດ້ປະກາດລາອອກ ໂດຍເວົ້າວ່າການລົງຄະແນນສຽງດັ່ງກ່າວນີ້ ແມ່ນ ເຮັດບໍ່ຖືກກົດໝາຍ ພວກຄັດຄ້ານຕໍ່ຮ່າງກົດໝາຍດັ່ງກ່າວເວົ້າວ່າ ຮ່າງກົດໝາຍສະບັບນີ້ເປັນໄພນາບຂູ່ຕໍ່ອະທິ ປະໄຕຂອງປະເທດພາຍຫລັງທີ່ໄດ້ຮັບເອກະລາດຈາກສະຫະພາບໂຊຫວຽດມາເປັນເວລາ 20 ປີ ແລະຈະມີຜົນເຮັດໃຫ້ພາສາຢູເຄຣນສູນຫາຍໄປ ທ່ານ Yanukovich ໃນວັນພຸດວານນີ້ ໄດ້ຮຽກປະຊຸມດ່ວນກັບລັດຖະສະພາ ແລະຜູ້ນໍາຂອງ ພັກຝ່າຍຕ່າງໆ ທ່ານເວົ້າວ່າ ອາດຈະມີການຮຽກໃຫ້ ຈັດການເລືອກຕັ້ງລັດຖະສະພາຂຶ້ນ ກ່ອນກໍານົດ ຖ້າຫາກວ່າ ວິກິດການກ່ຽວກັບການຮັບຜ່ານຮ່າງກົດໝາຍທີ່ມີຄວາມເຄັ່ງຕຶງ ດັ່ງກ່າວ ຍັງສືບຕໍ່ດໍາເນີນໄປ